Studentebetogings: 21 UV-studente vasFoto: Argief Altesaam 21 betogende studente en kontrakwerkers van die Universiteit van die Vrystaat (UV) het Donderdagaand agter tralies geslaap nadat hulle vir onder meer openbare geweld op die kampus in Bloemfontein in hegtenis geneem is. Kons. Wendy Nkabi, polisiewoordvoerder, het Vrydag aan Maroela Media gesê ŉ groep betogende studente en werkers het omstreeks 16:30 naby die hoofhek van die universiteit begin saamdrom om terugvoer van die universiteitsbestuur te kry oor talle eise wat die betogers gerig het. Die groep studente wat vandeesweek bedrywighede by die kampus tot stilstand gebring het, het Woensdag in ŉ memorandum onder meer geëis dat prof. Jonathan Jansen onmiddellik as rektor en visekanselier moet bedank. Die groep het verder geëis dat die “transformasie- en dekoloniseringproses” op die kampus bespoedig word, dat die standbeeld van oudpres. MT Steyn verwyder word en dat die geboue op die kampus hernoem word na swart struggle-helde. Daar word ook geëis dat 70% van koshuisinwoners swart moet wees en dat studente se sosio-ekonomiese status die hoofoorweging moet wees in die plasing van studente in koshuise. “Die groep was nie tevrede met die terugvoer oor hul eise van die kampusbestuur nie,” het Nkabi gesê. “Hulle het ŉ staande hofbevel verontagsaam en toegang tot die kampus bekom en begin om die standbeeld van oudpres. MT Steyn en ander eiendom te beskadig. Die polisie moes ŉ skokgranaat gebruik om die groep in bedwang te bring.” Sy het gesê 21 betogers is weens openbare geweld, opsetlike saakbeskadiging en minagting van ŉ hofbevel in hegtenis geneem. Hulle verskyn Vrydag in die landdroshof. Maroela Media het vroeër berig die groep, onder leiding van die studenteraad se president, Lindokuhle Ntuli, het gesê hulle deel in die stryd van die kontrakwerkers wat ook vandeesweek op kampus teen die uitbesteding van dienste betoog het. “Die geveg van die werkers en die studente is natuurlik geïntegreer. Studente kan hulle nie distansieer van die werkers se geveg nie,” het die groep in die memorandum gesê. Die groep betogers het vroeër die week erge skade op die Kovsies-kampus aangerig, dermate dat die kampus vir die res van die week moes sluit. Eiendom is beskadig, vensters is gebreek, vullisblikke is omgegooi en die standbeeld van CR Swart is afgebreek. Hulle het ook amok tydens ŉ Varsitybeker-wedstryd gemaak. Deel van die groep se eise is egter dat geen stappe gedoen word teen enige student of werker wat aan die betogings deelgeneem het nie. “Die Shimla-park-voorval moet onafhanklik ondersoek word en alle studente wat betogers aangerand het, moet aan die pen ry,” het die groep gesê. Jansen het Dinsdag tydens ŉ mediakonferensie gesê hy is teleurgesteld dat sommige werkers en “ŉ klein groepie gelei deur die SR-president” besluit het om te betoog aangesien die universiteit al sedert verlede jaar onderhandelinge voer om aan die twee groepe se eise te voldoen.